
	REPUBLIKA HRVATSKA
BJELOVARSKO-BILOGORSKA ŽUPANIJA

GRAD ČAZMA

Gradsko vijeće


Klasa: 320-21/12-01/1

Ur.br: 2110-01-01/12-1

Čazma, 04.09.2012.

          Na temelju članka 4. stavka 2. i članka 2.  Zakona o zaštiti od požara ( Narodne novine, broj 92/10),  i članka 43. Zakona o šumama ( Narodne novine, br. 140/05, 82/06, 129/08, 80/10, 124/10), članka 25. Pravilnika o zaštiti šuma od požara ( Narodne novine br. 26/03) članka 14. Statuta Grada Čazme (''Službeni vjesnik'', broj 20/09), Gradsko vijeće Grada Čazme na svojoj  17-oj   sjednici održanoj   04.09.2012.  donijelo je:

ODLUKU

o uvjetima i načinu spaljivanja poljoprivrednog 

i drugog gorivog otpada biljnog 

porijekla na otvorenom prostoru
OPĆE ODREDBE 

Članak 1.
          Ovom Odlukom utvrđuju  se mjere i postupci zaštite od požara na poljoprivrednom i šumskom zemljištu, okućnicama i naseljima, kod spaljivanja korova, trave i drugog otpadnog materijala biljnog porijekla u slučajevima kada bi propuštanje tih mjera nanijelo štetu poljoprivrednim ratarskim kulturama, nasadima, vinogradima, voćnjacima, šumama, nadzemnim elektroenergetskim, telekomunikacijskim i plinskim instalacijama i uređajima, ogradama i zgradama od zapaljivog materijala i ugrozilo odvijanje cestovnog prometa stvaranjem dimne zavjese.

Članak 2.
        Prava, obveze i odgovornosti utvrđene ovom Odlukom odnose se na vlasnike, posjednike, zakupce, ovlaštenike, odnosno neposredne korisnike poljoprivrednog zemljišta, na fizičke i pravne osobe koje nisu vlasnici poljoprivrednih površina , a vrše spaljivanje korova i drugog zapaljivog materijala na otvorenom prostoru i poljoprivrednim površinama.

Članak 3.

       Spaljivanje suhe trave, korova, raslinja i biljnih otpadaka u smislu ove Odluke je uništavanje istih pripaljivanjem vatre i kontrola izgaranja dok se vatra u potpunosti ne ugasi, a bez opasnosti za nastanak i širenje požara i ugrožavanje života, ljudi i imovine vatrom i dimom.
II. Mjere zaštite od požara

Članak 4.

      Poljoprivredni i drugi srodni otpad može se spaljivati u vremenu od 01.rujna do 30. lipnja u vremenu od 7,00 do 18,00 sati pod slijedećim uvjetima:

1. da se prije početka spaljivanja površina na kojoj se obavlja spaljivanje izolira od ostalih površina na načina da se izoru najmanje tri brazde kako bi se onemogućilo širenje požara ili navedeno izvršiti na neki drugi način,
2. da su vremenske prilike pogodne za spaljivanje, bez vjetra, a za vrijeme spaljivanja izvršitelj ovih radova dužan je osigurati stalno prisustvo punoljetnih osoba sposobnih za gašenje požara,
3. spaljivanje se ne smije obavljati na udaljenosti manjoj od 100 metara od stogova slame i sijena, te gospodarskih i drugih objekata u kojima je uskladišteno sijeno, slama i drugi zapaljivi materijal, od stambenih objekata i prometnica- državnih cesta, županijskih i lokalnih cesta, te od ulica unutar naselja i nerazvrstanih cesta ( osim zemljanih putova),
4. spaljivanje se ne smije obavljati u trasama elektroenergetskih vodova,

5. spaljivanje se ne smije obavljati na udaljenosti manjoj od 
200 metra od ruba šumskih površina ili površina pod poljoprivrednim kulturama ako su iste u fazi zriobe,

6. potrebno je poduzeti i ostale preventivne mjere prema specifičnosti situacije, a u cilju sprečavanja nastanka i širenja  požara,

7. slučajevi spaljivanja poljoprivrednog i drugog otpada na površinama većim od 1 ha obavezno se prijavljuju Javno vatrogasnoj postrojbi Grada Čazme,

       U slučajevima požarnih opasnosti Gradonačelnik može donijeti odluku o zabrani spaljivanja poljoprivrednog i drugog otpada i u razdoblju od 01.rujna do  30. lipnja, te o istoj zabrani pravovremeno obavijestiti javnost.
Članak 5.

      Zabranjeno je spaljivanje poljoprivrednog otpada i korova na poljoprivrednim površinama i ostalom otvorenom prostoru i to :

1. za vrijeme jakog vjetra i noću od 19.00 do 05,00 sati,

2. za vrijeme sezone žetve i berbe poljoprivrednih kultura

Članak 6.

      Spaljivanje poljoprivrednog i drugog otpada uz šumski pojas i površine pod poljoprivrednim kulturama na udaljenosti najmanje 200 metara od šumskih površina i površina pod poljoprivrednim kulturama, mora se prijaviti Javno vatrogasnoj postrojbi Grada Čazme na broj 193 ili 771-899
Članak 7.

     Prijave iz članka 6. ove Odluke moraju sadržavati:

1. naziv odnosno ime i prezime osobe podnosioca prijave

2. sjedište odnosno mjesto prebivališta i adresu, te broj mobitela
3. naziv površine, lokaciju i kratki opis mjesta gdje se namjerava obaviti spaljivanje
4. opis poljoprivrednog i drugog otpada koji se namjerava spaljivati

5. datum i vrijeme kada se namjerava obaviti spaljivanje,

6. požarno- preventivne mjere koje se namjerava poduzeti prije, u toku i po završetku spaljivanja otpada

     Prijave iz stavka 1. ovog članka podnosilac je dužan podnijeti 5 dana prije nego što namjerava obaviti spaljivanje.

Članak 8.

      Spaljivanje većih količina poljoprivrednog i drugog gorivog otpada biljnog porijekla na poljoprivrednim površinama i ostalim otvorenim površinama iz članka 6. ove Odluke može se vršiti samo uz prethodno odobrenje koje izdaje Javno vatrogasna postrojba Grada Čazme. 
      Odobrenje iz stavka 1. ovog članka izdaje se na temelju podnesene prijave iz članka 7. ove Odluke.

Članak 9.

     Pravne i fizičke osobe nakon pribavljenog odobrenja za obavljanje spaljivanja gorivog otpada dužni su o vremenu i mjestu obavljanja ovih radova obavijestiti Javno vatrogasnu postrojbu Grada Čazme i to najkasnije 48 sati prije početka spaljivanja.
    Obavijest iz stavka 1 ovog članka dostavlja se u pisanom obliku ili iznimno telefonom.

Članak 10.
    Javno vatrogasna postrojba Grada Čazme  neće izdati odobrenje za obavljanje predmetnih radova ako prethodno nisu ispunjeni uvjeti propisani člankom 4. ove Odluke, te će rješenjem zabraniti spaljivanje.

Članak 11.

     Vlasnici odnosno korisnici vrtova, voćnjaka, vinograda i drugih manjih površina na kojima ne postoji mogućnost prenošenja požara na susjedne parcele i objekte, mogu spaljivati korov i druge poljoprivredne otpatke bez odobrenja iz članka 7. ove Odluke samo u vrijeme kada je to dozvoljeno od 01. rujna do 30.lipnja, u vremenu od 07.00 do 18.00 sati.

     Ovo spaljivanje može se obaviti ako su prethodno ispunjeni uvjeti propisani člankom 4. ove Odluke. 
Članak 12.

    Osobe koje su obavile spaljivanje poljoprivrednog i drugog otpada na otvorenom prostoru dužne su mjesto spaljivanja pregledati i nastale produkte gorenja u potpunosti ugasiti kako se vatra ne bi proširila na susjedne parcele.

     U slučaju nepoštivanja odredbi ove Odluke, osoba koja je izazvala požar dužna je snositi troškove nastale intervencijom Javno vatrogasne postrojbe Grada Čazme i drugih nadležnih službi.  

III. Nadzor

Članak 13.

      Nadzor nad provedbom mjera utvrđenih ovom Odlukom obavljati će MUP, Policijska uprava Bjelovarsko-bilogorska, Inspekcijska služba za zaštitu od požara, Poljoprivredna inspekcija Ministarstva poljoprivrede, Šumarska i lovna inspekcija Ministarstva regionalnog razvoja koji su ovlašteni za pokretanje prekršajnog postupka.
      U nadzoru sudjeluju i ovlašteni djelatnici pravnih osoba koje upravljaju i gospodare šumama, ovlaštene osobe Javno-vatrogasne postrojbe Grada Čazme, komunalni i poljoprivredni  redar Grada Čazme, a u smislu dojave o nastalom požaru-šteti i povredi odredaba ove Odluke, te prikupljanju podataka o identitetu osoba koje su povredu izvršile.
IV. Kaznene odredbe

Članak 14.

      Novčanom kaznom od 5.000,00 do 10.000,00 kuna kazniti će se za prekršaj pravna osoba:

1. ako obavlja spaljivanje suprotno odredbama članka 4. ove Odluke,

2. ako vrši spaljivanje suprotno odredbama članka 5. ove Odluke,

3. ako vrši spaljivanje bez prethodno dobivenog odobrenja iz članka 8. ove Odluke

4. ako ne obavijesti Javnu vatrogasnu postrojbu Grada Čazme  ( članak 9. ove Odluke)
5. ako napusti mjesto spaljivanja prije nego što poduzme odgovarajuće mjere u smislu članka 12. ove Odluke
     Za prekršaj iz stavka 1. ovog članka novčanom kaznom  od 500,00 do 1.000,00 kn kaznit će se odgovorna osoba u pravnoj osobi .
Članak 15.
Novčanom kaznom  od 500,00 do 1.000,00 kn kaznit će se za prekršaj fizička osoba :
1. ako spaljuje poljoprivredni ili drugi otpad u vrtovima , voćnjacima i drugim otvorenim površinama u naseljenim  mjestima suprotno odredbama članka 11. ove Odluke, 
2. ako vrši spaljivanje suprotno odredbama ove Odluke,

3. ako vrši spaljivanje bez prethodno pribavljenog odobrenja iz čl. 8. ove Odluke,

4. ako ne obavijesti Javnu vatrogasnu postrojbu Grada Čazme ( članak 9. ove Odluke),
5. ako napusti mjesto spaljivanja prije nego što se uvjeri da su nastali produkti gorenja u potpunosti ugašeni ( članak 12., ove odluke)

V. Prijelazne i završne odredbe

Članak 16.

     Odluka stupa na snagu osmog dana od dana objave u Službenom vjesniku Grada Čazme.

Stupanjem na snagu ove Odluke prestaju važiti ''Odluka o posebnim mjerama zaštite od požara pri spaljivanju otpadnih materijala na poljoprivrednim i drugim površinama'' ( Službeni vjesnik 24/04)  i   ''Odluka o izmjeni Odluke o posebnim mjerama zaštite od požara pri spaljivanju otpadnih materijala na poljoprivrednim i drugim površinama'' ( Službeni vjesnik 6 /08).

                                                                                         Predsjednica gradskog vijeća :
                                                                                        Andrea Prugovečki  Klepac prof.
